MRSA
MRSA, forkortelse for Methicillin-Resistente Staphylococcus Aureus, type af stafylokokker, der har udviklet resistens over for antibiotika som penicillin og methicillin. Den blev første gang påvist i 1961 i England og bredte sig siden i hele verden, overvejende i hospitalsmiljøer.
MRSA forårsager ligesom andre stafylokokker hudinfektioner som bylder og børnesår samt betændelse i lunger og andre organer. Behandling af sværere tilfælde, der kan være livstruende for i forvejen syge eller svagelige mennesker, kan ske med meget specielle antibiotika.
En stigning i udbredelsen af MRSA fra 2003 - også, og i Danmark overvejende, uden for hospitalerne - vakte bekymrende opmærksomhed, og i 2005 opdagede man en særlig type MRSA hos husdyr, der kan smitte mennesker.
I Danmark har en kraftig stigning fra 2006 af typen MRSA CC 398, især i landbrugets svinebesætninger og hos mennesker med direkte kontakt til levende svin, medført alvorlige infektioner og siden 2012 flere menneskers død.
MRSA CC 398, der også kaldes svine-MRSA, smitter overvejende fra dyr til mennesker, men kan også smitte mellem mennesker. I 2011 fandtes den i 16 % af de danske svinebesætninger, i 2014 var den udbredt i 69 % og i 2016 i 88 % af besætningerne. 
Se også resistens og svin (sygdomme).

Om MRSA på Sundhedsstyrelsens hjemmeside
